text: Er ulven kommet til Kolding?
  14 marts 2013 kl. 08.17
  To dyr, der lignede ulve, er spottet ved Fovslet syd for Kolding - tæt ved TV SYDs nye mediehus. Naturhistorisk Museum har også fået fotos af ulve-lignende spor i sneen.
  Naturhistorisk Museum i Aarhus fik tirsdag besked fra Jørn Larsen, som havde set de to store dyr krydse vejen 70-80 meter fra bilen, oplyser P4 Trekanten.
  Thomas Secher Jensen, der er seniorforsker ved Naturhistorisk Museum, vurderer, at der godt kan være tale om ulvespor på det indsendte foto. Men det er svært at afgøre ud fra et foto.
  - Vi kan ikke afvise at det er en ulv. Fodsporet er en størrelse, som sådan nogenlunde matcher, siger han til regionalradioen.
  Det er håbet om at finde en hunulv, der trækker ulvene til Danmark.
  - Med de store aktionsradiusser, vi efterhånden har set, så er min mistanke, at det er nogle unge hanner, der er på vej ud for at finde en dame, siger Thomas Secher Jensen.
  Der indløber hele tiden meldinger om, atr ulve er set rundt i området. JydskeVestkysten noterer, at der mandag er set en ulv ved Morsbøl i Grindsted.
  Naturhistorisk Museums ulvekort beretter om "troværdige observationer". Bl.a. en den 10. februar mellem Bryrup og Them.
  Ulve har en aktionsradius på ca. 50 km af dagen.
  